We ri ix qas kiniwaj,
kinimaj na riꞌ ri nu taqanik.
Ri in kꞌut kinbꞌochiꞌj na ri nu Tat chi kutaq loq Jun ri kixutoꞌ,
ri kuwalijisaj na iwanimaꞌ,
rech käkꞌoji iwukꞌ amaqꞌel ronojel qꞌij.
Are waꞌ ri Loqꞌalaj Espíritu ri kubꞌij ri qas tzij.
Ri winaq ajuwächulew man kekowin taj käkikꞌamo rumal chi man kilom tä u wäch,
xuqujeꞌ man ketam tä u wäch.
Are kꞌu ri ix iwetam u wäch rumal chi ri Areꞌ kꞌo iwukꞌ,
käjeqi kꞌu na pa ri iwanimaꞌ amaqꞌel ronojel qꞌij.
Man kixinya tä kanoq xaq i tukiel.
Kintzelej na loq rech kinkꞌoji iwukꞌ.
Xaq kiebꞌ oxibꞌ qꞌij chik,
ri winaq man käkil tä chi na nu wäch.
Are kꞌu ri ix,
ix kiwil na nu wäch.
Ri ix kꞌut kixkꞌasi na rumal chi ri in,
in kꞌaslik.
Pa ri qꞌij riꞌ ri ix kiwetamaj na chi ri in,
in kꞌo rukꞌ ri nu Tat,
xuqujeꞌ chi ri ix,
ix kꞌo wukꞌ in.
Kiwetamaj na chi ri in,
in kꞌo iwukꞌ ix.
Jachin ri retam ri nu taqanik xuqujeꞌ kunimaj waꞌ,
kukꞌut riꞌ chi qas tzij kinraj.
Loqꞌ kꞌut kil wi na rumal ri nu Tat jachin ri kinraj.
Ri in xuqujeꞌ loqꞌ kinwil wi,
kinkꞌut kꞌu na wibꞌ chuwäch.
Ri tat Judas (man are tä ri Judas Iscariote) xutaꞌ che ri Jesús,
xubꞌij:
Qajaw,
¿jas lo waꞌ chi chqawäch uj käkꞌut wi ibꞌ la,
man chkiwäch tä kꞌu ri winaq ajuwächulew?
—xcha che.
Ri Jesús xchꞌawik,
xubꞌij che:
Jachin ri kinraj kunimaj riꞌ ri kinbꞌij.
Loqꞌ kꞌut kil wi na ri areꞌ rumal ri nu Tat.
Ri nu Tat,
xuqujeꞌ ri in kujpe na,
kujjeqiꞌ na rukꞌ.
Jachin ri man kinraj taj man kunimaj tä riꞌ ri kinbꞌij.
Ri tzij ri tajin kitatabꞌej man are tä nu tzij in,
xane u tzij ri nu Tat ri xintaqow loq.
Tajin kinbꞌij ronojel waꞌ we tzij riꞌ chiwe che taq ri qꞌij riꞌ ri kꞌä in kꞌo iwukꞌ.
Are kꞌu ri Loqꞌalaj Espíritu ri kutaq na loq ri nu Tat pa ri nu bꞌiꞌ rech kixutoꞌ,
rech kukuꞌbꞌisaj i kꞌux,
ri Areꞌ kꞌut kukꞌut na ronojel chiwäch.
Kunaꞌtaj kꞌu na chiwäch ronojel ri nu bꞌim chiwe.
Rukꞌ utzil kixinya kanoq.
Kinya chiwe chi kuxlan ri iwanimaꞌ,
man junam tä kꞌu waꞌ rukꞌ ri käkiya ri winaq ajuwächulew.
Mäqꞌoxow bꞌaꞌ iwanimaꞌ,
mixej kꞌu iwibꞌ.
Ri ix xito aretaq xinbꞌij chi kineꞌk,
kinpe chi kꞌu na jumul chik rech kinkꞌoji iwukꞌ.
We ta qas tzij kiniwaj,
xixkikot ta riꞌ aretaq xinbꞌij chi kineꞌ rukꞌ ri nu Tat.
Je riꞌ,
rumal chi ri nu Tat are nim na u qꞌij chnuwäch in.
Kinbꞌij apan waꞌ we riꞌ chiwe kꞌä mäjaꞌ käbꞌantajik,
rech aretaq käbꞌantaj waꞌ,
kixkojon na.
Man kꞌo tä chi kꞌia tzij kinbꞌij chiwe.
Käpe kꞌu ri jun ri kꞌo u taqanik puwiꞌ we uwächulew.
Man käkowin tä kꞌu ri areꞌ kätaqan pa nu wiꞌ in.
Rajwaxik wi chi jeꞌ käbꞌantaj na waꞌ,
rech ri winaq käketamaj chi loqꞌ ri nu Tat chnuwäch,
kinbꞌan kꞌut jas ri in u taqom wi.
¡Chixwalijoq!
Chujel bꞌi waral,
—xcha ri Jesús chke ru tijoxelabꞌ.